**ΣΥΛΛΟΓΟΣ ΓΟΝΕΩΝ & ΚΗΔΕΜΟΝΩΝ**

![MC900235357[1]]()

**ΤΩΝ ΜΑΘΗΤΩΝ ΤΟΥ ΔΗΜΟΣΙΟΥ ΕΙΔΙΚΟΥ ΓΥΜΝΑΣΙΟΥ ΘΕΣΣΑΛΟΝΙΚΗΣ.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**



**Το Δημόσιο Ειδικό Γυμνάσιο Θεσσαλονίκης**, είναι ένα Δημόσιο Σχολείο Δευτεροβάθμιας Εκπαίδευσης και ανήκει στο Υπουργείο Παιδείας . Είναι το μοναδικό Ειδικό Γυμνάσιο στη Βόρεια Ελλάδα . Ιδρύθηκε το 1982 και λειτουργεί ανελλιπώς έως και σήμερα .

Στο Δημόσιο Ειδικό Γυμνάσιο **φοιτούν μαθητές** με κινητικές αναπηρίες κατά προτεραιότητα καθώς και μαθητές με ποικίλες ειδικές εκπαιδευτικές ανάγκες, πλην τυφλών και κωφών-βαρηκόων. Οι μαθητές εγγράφονται/μετεγγράφονται στο σχολείο μετά από γνωμάτευση ΚΕΣΥ ή αναγνωρισμένου Ιατροπαιδαγωγικού Κέντρου. Την ευθύνη της τελικής εισήγησης του σχολείου έχει το ΚΕΣΥ, ως φορέας του Υπουργείου Παιδείας και Θρησκευμάτων.

**Ως Δημόσιο Γυμνάσιο** ακολουθεί, γενικά, τις διατάξεις του νόμου που καθορίζουν τη λειτουργία όλων των Δημόσιων Γυμνασίων της χώρας . Το **αναλυτικό ωρολόγιο πρόγραμμα σπουδών** είναι αυτό που ορίζεται από το Υπουργείο Παιδείας για τα Ειδικά Γυμνάσια και διαφέρει ελάχιστα από το αναλυτικό πρόγραμμα των τυπικών Γυμνασίων. Η φοίτηση είναι τετραετής με τάξη μετάβασης από το Δημοτικό στο Γυμνάσιο την Προκαταρκτική και τις Α΄, Β΄ και Γ΄ Γυμνασίου.

**Στεγάζεται** σε μισθωμένο κτίριο δίπλα στη θάλασσα, ευάερο και ευήλιο, με πολύ μεγάλο αύλειο χώρο που μοιράζεται με το 1ο Ενιαίο Ειδικό Επαγγελματικό Γυμνάσιο-Λύκειο (ΕΝΕΕΓΥΛ) Αν. Θες/νίκης. Διαθέτει 12 αίθουσες διδασκαλίας και εργαστήρια Φυσικής – Χημείας και Πληροφορικής , Γυμναστήριο, αίθουσες Νοσηλευτηρίου, Φυσιοθεραπείας, Λογοθεραπείας, Κοινωνικών Λειτουργών-Σχολικών Ψυχολόγων, Καλλιτεχνικών, Βιβλιοθήκης – Μουσικής, πλήρως εξοπλισμένη Εκπαιδευτική κουζίνα και Αμφιθέατρο.

**Η υλικοτεχνική υποστήριξη του σχολείου** είναι ευθύνη του Δήμου Πυλαίας-Χορτιάτη, στον οποίο ανήκει χωροταξικά.

 **Η μεταφορά** των μαθητών είναι ευθύνη της Περιφέρειας Κεντρικής Μακεδονίας και γίνεται με μισθωμένα σχολικά λεωφορεία-ταξί που εξυπηρετούν όλους τους μαθητές, ανεξάρτητα από την περιοχή κατοικίας τους.

|  |
| --- |
| ΠροσωπικόΔημόσιου Ειδικού ΓυμνασίουΘεσσαλονίκης |

 **Το** **μόνιμο προσωπικό** του Δημόσιου Ειδικού Γυμνασίου αποτελούν 18 εκπαιδευτικοί της Μέσης Εκπαίδευσης όλων των ειδικοτήτων, 2 φυσιοθεραπεύτριες , 2 ψυχολόγοι ,μία σχολική νοσηλεύτρια, 2 κοινωνικοί λειτουργοί , μία λογοθεραπεύτρια και 2 επιμελήτριες- ειδικό βοηθητικό προσωπικό, όλοι άριστα εκπαιδευμένοι και με πολυετή εμπειρία σε δομές της ειδικής αγωγής και εκπαίδευσης. Αυτό σημαίνει σταθερότητα και συνέχεια στο παρεχόμενο εκπαιδευτικό έργο του σχολείου. Τα λίγα κενά που προκύπτουν κάθε σχολική χρονιά καλύπτονται με αποσπασμένους ή αναπληρωτές εκπαιδευτικούς, ειδικό εκπαιδευτικό και ειδικό βοηθητικό προσωπικό.

|  |
| --- |
| Δυνατότητες και ΠροοπτικέςΑποφοίτων |

 Οι απόφοιτοι του Ειδικού Γυμνασίου έχουν τη δυνατότητα να φοιτήσουν όπου και οι απόφοιτοι όλων των Δημόσιων Γυμνασίων της χώρας , πάντα μετά από γνωμάτευση-εισήγηση του ΚΕΣΥ.

|  |
| --- |
| ΔραστηριότητεςΔημόσιου Ειδικού ΓυμνασίουΘεσσαλονίκης |

 Πρωταρχικό μέλημα του σχολείου είναι η εκπαίδευση παράλληλα με την πνευματική, αισθητική, ψυχοκοινωνική και πολιτιστική αγωγή των μαθητών/τριών του.

 Για το λόγο αυτό το εκπαιδευτικό και ειδικό εκπαιδευτικό προσωπικό του σχολείου επιδιώκει να εντάσσει τους μαθητές του σε καινοτόμες δράσεις και δραστηριότητες . Αυτό επιτυγχάνεται με την εφαρμογή προγραμμάτων Περιβαλλοντικών , Πολιτιστικών , Αγωγής Υγείας, Θεατρικής Παιδείας, Ευρωπαϊκών, με τη συμμετοχή σε διαγωνισμούς και με επισκέψεις σε εκθέσεις , θέατρο , κινηματογράφο, σε αρχαιολογικούς και πολιτιστικούς χώρους, στη Βουλή των Ελλήνων και σε διάφορους Οργανισμούς. Το ίδιο το σχολείο διοργανώνει γιορτές , παραστάσεις , εκδηλώσεις , με συμμετοχή όλων των μαθητών , προβολή των έργων τους σε πολιτιστικές εκδηλώσεις και κοινές δράσεις με άλλα σχολεία .

 Αξιοποιείται έτσι η δημιουργικότητα και η φαντασία των μαθητών/τριών και αναπτύσσονται οι κοινωνικές τους δεξιότητες .

 Γονείς και μαθητές υποστηρίζονται από τους κοινωνικούς λειτουργούς και τους σχολικούς ψυχολόγους σε ατομική ή ομαδική βάση, με στόχο την ένταξη και ολόπλευρη ανάπτυξη των μαθητών στο σχολικό πλαίσιο.

 Στη βάση της φιλοσοφίας για την επίτευξη των παιδαγωγικών στόχων του Δημόσιου Ειδικού Γυμνασίου είναι η επιστημονικά τεκμηριωμένη θέση ότι η στενή συνεργασία μεταξύ των μελών της σχολικής κοινότητας καθορίζει το καλό κλίμα του σχολείου και μια χαρούμενη σχολική καθημερινότητα για τους μαθητές του.

 **Ο Σύλλογος Γονέων-Κηδεμόνων** των μαθητών του Δημόσιου Ειδικού Γυμνασίου Θεσσαλονίκης υποστηρίζει και πλαισιώνει τις δραστηριότητες και τη λειτουργία του, σε συνεργασία με τη Διεύθυνση του σχολείου, όπως προβλέπεται από το καταστατικό λειτουργίας και το θεσμικό του ρόλο.